ELE-005843/2020Απάντηση της κ. Κυριακίδουεξ ονόματος της Ευρωπαϊκής Επιτροπής(8.1.2021)

Έχουν ήδη αναληφθεί ορισμένες πρωτοβουλίες για την αντιμετώπιση της απάτης στον τομέα των τροφίμων εντός της ΕΕ, όπως το δίκτυο της ΕΕ για την απάτη στον τομέα των τροφίμων[[1]](#footnote-1), ένα ειδικό εργαλείο ΤΠ γνωστό ως σύστημα διοικητικής συνδρομής και συνεργασίας[[2]](#footnote-2) (στο εξής: σύστημα ΔΣΣ), καθώς και το κέντρο γνώσεων της ΕΚ για την απάτη στον τομέα των τροφίμων και την ποιότητα των τροφίμων[[3]](#footnote-3). Στο πλαίσιο της στρατηγικής «Από το αγρόκτημα στο πιάτο»[[4]](#footnote-4), η Επιτροπή θα επεξεργαστεί επίσης πρόσθετα μέτρα που θα δώσουν τη δυνατότητα στις οικείες αρχές τόσο σε ευρωπαϊκό όσο και σε εθνικό επίπεδο να καταπολεμήσουν αποτελεσματικότερα την απάτη στον τομέα των τροφίμων.

Από το 2014 η Επιτροπή δημοσιεύει ετήσιες εκθέσεις σχετικά με το δίκτυο της ΕΕ για την απάτη στον τομέα των τροφίμων και το σύστημα ΔΣΣ, παρέχοντας στατιστικά στοιχεία για τις ανταλλαγές μεταξύ των κρατών μελών όσον αφορά τις δραστηριότητες απάτης στον τομέα των τροφίμων[[5]](#footnote-5). Το 2019 πραγματοποιήθηκαν 297 ανταλλαγές στο πλαίσιο του συστήματος ΔΣΣ για την απάτη στον τομέα των τροφίμων.

Το σύστημα ΔΣΣ θα ενσωματωθεί πλήρως στο [σύστημα έγκαιρης προειδοποίησης για τα τρόφιμα και τις ζωοτροφές](https://ec.europa.eu/food/safety/rasff_en) (στο εξής: RASFF), το οποίο καθιστά δυνατή την αποτελεσματική ανταλλαγή πληροφοριών και την ταχεία αντίδραση, όταν εντοπίζονται κίνδυνοι για τη δημόσια υγεία στην τροφική αλυσίδα.

Καμία αρχή, και μεταξύ άλλων καμία ελληνική αρχή, δεν ζήτησε ποτέ ούτε συνδρομή ούτε συνεργασία σχετικά με υποθέσεις που αφορούν την προέλευση των κελυφωτών φιστικιών Ελλάδας. Όταν κρίνεται αναγκαίο, η Επιτροπή συνεργάζεται με τις αρμόδιες αρχές της πληγείσας χώρας προκειμένου αυτές να αναλάβουν άμεση και αποτελεσματική δράση σε υποθέσεις εικαζόμενης απάτης.

Όσον αφορά την ιχνηλασιμότητα, επιβάλλονται υποχρεώσεις στους υπευθύνους επιχειρήσεων τροφίμων εντός της ΕΕ. Οι εν λόγω υπεύθυνοι οφείλουν να είναι σε θέση να ανιχνεύουν τα τρόφιμα σε όλα τα στάδια παραγωγής, μεταποίησης και διανομής τους. Η ιχνηλασιμότητα εξακολουθεί να υπόκειται σε επίσημους ελέγχους που διενεργούνται από τις αρμόδιες αρχές των κρατών μελών της ΕΕ.

1. https://ec.europa.eu/food/safety/food-fraud/ffn\_en [↑](#footnote-ref-1)
2. https://ec.europa.eu/food/safety/food-fraud/aas\_en [↑](#footnote-ref-2)
3. https://knowledge4policy.ec.europa.eu/food-fraud-quality\_en [↑](#footnote-ref-3)
4. https://ec.europa.eu/food/farm2fork\_en [↑](#footnote-ref-4)
5. https://ec.europa.eu/food/safety/food-fraud/reports\_en [↑](#footnote-ref-5)